البورصه المصريه (انجليزى: Egyptian Exchange) اختصارها (EGX) كانت معروفه قبل كدا باسم بورصة القاهرة و اسكندريه, هى مؤسسه بتتكون من بورصتين بورصه القاهرة و بورصه اسكندريه, بالرغم من ان الاتنين تابعين لبعض و ليهم نفس مجلس الاداره و فيهم نفس المعاملات التجاريه فالاتنين مع بعض بيكونوا البورصه المصريه بس فى مواقع مختلفه فى مصر. البورصه اتعملت فى مصر فى سنة 1883 لما بورصه اسكندريه فتحت فى اسكندريه و بعدين اتثبتت البورصه اكتر لما فتحت بورصه القاهرة فى سنة 1903. فى سنة 1907 اخدت المركز الخامس على العالم من حيث المعاملات و قيمة التداور و وصل عدد الشركات المتداوله فى بورصه القاهرة لوحدها 228 شركة باجمالى راس مال قيمته 91 مليون جنيه مصرى و دا كان مبلغ خيالى و كبير جدا فى الوقت دا. فضلت البورصه المصريه عاليه و ليها قيمة كبيره لحد ما قام [ثورة 23 يوليه] فى 23 يوليه 1952 لما اتحول الاقتصاد فى مصر لاقتصاد شمولى و مركزى. الكلام دا خلى البورصه المصريه تقف و ترجع مراكز كتيره و تبقى فى حالة جمود و دا حصل ما بين سنة 1961 و 1992, من بعد 1992 ابتدت البورصه ترجع تانى و حصلت شوية محاولات لتصليح الخساير اللى حصلت فيها فى السنين اللى فاتت.